**Generalforsamling 7. marts 20243**

**Talepapir til Vestjysk Bank generalforsamling torsdag den 7. marts 2024**

Mit navn er **Ove Jensen**, og det er mig der igen i år repræsenterer **Dansk Aktionærforening**, som varetager små og mellemstore aktionærers interesser og arbejder for en god aktiekultur i Danmark. Aktionærforeningen har ca.18.000 medlemmer, hvoraf rigtig mange, ligesom jeg selv, er aktionær i Vestjysk Bank.

Med et resultat efter skat på over 1.035 mio.kr. og en forrentning af egenkapitalen på 16,1 % leverer Vestjysk Bank et rigtig flot og tilfredsstillende resultat, som ligger et pænt stykke over målsætningen for egenkapitalforrentning.

Det samme kan siges om udviklingen i bankens omkostningsprocent, som nu er faldet til 45,7% og derfor også ligger pænt under målsætningen for omkostningsprocenten, også rigtig flot.

Indre værdi pr. aktie stiger fra 4,50 kr. i 2022 til 5,20 kr. i 2023. Alligevel stiger børskursen på Vestjysk Bank aktien kun fra 3,20 kr. ultimo 2022, til 3,90 kr. ultimo 2023.

Som det kan ses af kursudviklingen på Vestjysk Bank aktien i 2023, så er der desværre noget der tyder på, at markedet ikke har haft tiltro til de forskellige udmeldinger fra banken, selvom børskursen er steget til kr. 3,90 i løbet af 2023, så har den slet ikke fulgt kursstigningerne på de andre børsnoterede banker i top 6. Børskurs/indreværdi pr aktie ligger derfor ultimo 2023 fortsat uændret på 0,7.

# Det er en kedelig udvikling for alle aktionærer, for netop det seneste år har mange bankaktier været påvirket af de kraftig stigende pengemarkeds- og styringsrenter, som har givet mulighed for en meget højere rentemarginal, end set i mange år. Bankaktier handles derfor i løbet af 2023 og indtil videre i 2024, til børskurser der er fra omkring, til pænt over de reelle indre værdier, så de nu efterhånden mere ligner andre børsnoterede aktier.

Jeg nævnte sidste år, at det nok hænger sammen med, at hovedaktionæren: Arbejdernes Landsbank ult.2021 havde en ejerandel på 72,7%, og som vi kan læse af seneste regnskab, fortsat har en uændret ejerandel. Vi kan derfor konstatere, at aktien også i hele 2023 har fået lov til at sejle sin egen sø, hvilket ikke er helt rimeligt overfor de oprindelige aktionærer, som jeg også nævnte på sidste års generalforsamling.

Jeg nævnte også sidste år, at én af årsagerne kunne være den manglende udsigt til udbetaling af udbytte og eller, at Vestjysk Bank ikke har kunnet begynde at tage den bemyndigelse i brug, som man har haft til at købe egne aktier, som har været medvirkende til at holde aktiekursen nede. Det gjorde man så sidste år med et udbytte på kr. 0,11 pr aktie. Det var ikke et prangende udbytte, og var derfor ikke med til at fremme en positiv udvikling i aktiekursen i 2023. Nu er der så udmeldt en udlodning på 0,40 kr. pr aktie, som jo procentvis er af en helt anden størrelse, det ser derfor ud til, at det har skabt liv i aktien, så det ser foreløbig meget bedre ud her i 2024, hvor der indtil nu har været nogle pæne stigninger i bankaktier, hvor Vestjysk Bank ligger i den pæne ende, med en stigning på over 25%, det er en udvikling vi håber kan holde eller fortsætte i 2024, så vi nærmer os en den reelle børskurs/indre værdi på Vestjysk Bank aktien.

1. **Hvis de udmeldte forventninger til resultat for 2024 holder stik, kan aktionærerne så forvente at der udloddes et højere udbytte i 2025, eller vil der på anden vis, kunne ske en stimulering af aktiekursen, aktietilbagekøb e.l.**

I 2023 var der store rentestigninger, som medførte, at bankens rentemarginal er blevet ekstraordinær høj,

1. **Hvad er bankens forventninger til 2024, vil der her ske en indsnævring igen, enten med rentefald, eller højere indlånsrenter?**

Jeg har dækket bankens generalforsamlinger siden 2019, og fulgt den imponerende flotte. udvikling som banken har været igennem siden kriseårene. Da jeg kan forstå at direktør Jan Ulsø Madsen, stopper til sommer, vil jeg gerne på aktionærernes vegne takke ham for den flotte indsats for, som ”Kaptajn” at flytte en synkende skude, ”Vestjysk Bank” fra et frådende hav til en sikker havn. Det er lykkedes næsten for godt, for den endte et andet sted i havnen end det var planlagt. Men det må vi jo så leve med, hvis det er prisen for at Vestjysk Bank overlevede den store krise. Så en rigtig stor tak til Jan Ulsø Madsen, for en kæmpeindsats og et ønske om alt godt i fremtiden.

Med håb om, at 2024 må blive et godt år for Vestjysk Bank, vil jeg ønske bestyrelse, den nye direktør/direktion og medarbejdere, held og lykke med arbejdet med at skabe nogle gode resultater, til gavn og glæde for såvel kunder, som aktionærer.

Tak for ordet og jeres opmærksomhed.

Indlæg fra Dansk Aktionærforening (oplæst af Mads Kjellerup Dambæk)

Dirigent Mads Kjellerup Dambæk: Jeg vil sige tak til Ove Jensen for det indlæg, og jeg vil overlade ordet til formanden Kim Duus for besvarelse af to spørgsmål og øvrige kommentarer.

Bestyrelsesformand Kim Duus: Tak for det, og tak til Ove for indlægget, som i visse passager nærmest lød som rosende omtale. Det vil jeg da også sige tak for. Der var to spørgsmål som Mads nævnte – til spørgsmål et, altså det her omkring udbytte i 2025. Til det vil jeg sige, at vi har, som vi også viste på det slide med de finansielle målsætninger, en udbyttemålsætning der uændret hedder 25-50% af årets resultat efter skat og det er bestyrelsens guideline indtil andet måtte blive besluttet. Man skal selvfølgelig være opmærksom på at dispositioner omkring udbytte, og som Ove også nævnte, et eventuelt aktietilbagekøb. Det er begge elementer der indgår i en samlet overvejelse om bankens kapitalgrundlag og kapitalstruktur og som desuden også afhænger af udlånsvæksten, hvis vi oplever udlånsvækst, vil det påvirke kapitalkravet osv. Derfor er det her spørgsmål om udbytte og aktietilbagekøb, noget man tager stilling til når året er gået og man kender den faktiske udvikling. Men jeg kan sige – og det ved aktionærerne, og herunder Ove også, at Vestjysk Bank kommer fra et sted hvor udbytte ikke var et relevant emne at diskutere for bare ganske få år siden, til nu at være et sted hvor udbytte er noget man kan påregne at få, når man er aktionær i Vestjysk Bank. Til spørgsmål to – omkring rentemarginalen, som ganske rigtig er blevet høj. Jeg nævnte det kort i min beretning, at vi forventer i Vestjysk Bank et faldende generelt renteniveau i indeværende år, men samtidig og på trods af et generelt faldende renteniveau forventer vi faktisk højere indlånsrente, fordi vi tror konkurrencen vil føre den vej. Det ender naturligvis ud i en forventning om en vis indsnævring i bankens rentemarginal. Til spørgsmålet fra Ove, må jeg sige ja – vi tror på begge de bevægelser du har spurgt ind til.

Så vil jeg tillade mig på Jans vegne at sige tak for den rosende omtale i dit indlæg Ove, jeg kan kun tilslutte mig det som formand for bestyrelsen – helt berettiget rosende omtale at den indsats Jan har lagt for dagen. Til dig Ove, vil jeg sige tak for interessen for Vestjysk Bank og spørgsmålene.

**Generalforsamlingen blev i igen år kun afholdt digitalt.**

**Generalforsamlingen forløb planmæssigt, formanden Kim Duus gjorde det som sædvanlig meget godt og aflagde en informativ og god beretning. Jan Ulsø Madsen havde ligeledes en særdeles grundig gennemgang af regnskabet, og om forventningerne til det nye år. Der var repræsenteret ca. 75 % af stemmerne, i form af fuldmagter og brevstemmer. Der var derfor på forhånd flertal for alle forslag, så det ikke var nødvendigt at foretage én eneste afstemning.**

**Udover beretning og regnskab var der kun indlægget fra undertegnede på vegne af DAF, som blev læst op af dirigenten og der var hverken yderligere spørgsmål eller kommentarer.**

**Formand Kim Duus takkede for mit indlæg, og for de pæne ord og roser om banken. Han gav også nogle fyldige kommentarer og svar på de stillede spørgsmål, som står under indlægget.**

Se video fra den ordinære generalforsamling 2024, som inkludere mit indlæg.

[Vestjysk Bank | GENERALFORSAMLING 2024 (eventcdn.net)](https://vestjysk-bank.eventcdn.net/events/generalforsamling-2024)